b'\n_START_ARTICLE_\nLal Suhanran kansallispuisto\n_START_PARAGRAPH_\nLal Suhanran kansallispuisto on biosf\xc3\xa4\xc3\xa4rin suojelualue Pakistanissa, Cholistanin aavikon luoteisrajalla. Alue on tasaista ja kuivaa, ja siell\xc3\xa4 on jopa nelimetrisi\xc3\xa4 hiekkadyynej\xc3\xa4, joista osa liikkuu. Puiston poikki kulkee kuiva Hakra-joki, ja sen alueella on Patisar-j\xc3\xa4rvi ja sit\xc3\xa4 ymp\xc3\xa4r\xc3\xb6iv\xc3\xa4t keinokastellut alueet. J\xc3\xa4rvi luotiin aikanaan vesivarastoksi, mutta se on nykyisin l\xc3\xa4hes umpeen kasvanut. Puistossa kasvaa my\xc3\xb6s subtrooppista, piikik\xc3\xa4st\xc3\xa4 mets\xc3\xa4\xc3\xa4 jonka lajeihin kuuluvat tamariskit ja madarit._NEWLINE_Besoaariantilooppi ehti kadota Cholistanilta l\xc3\xa4hes kokonaan, mutta kantaa on elvytetty siirtoistutuksin Lal Suhanran alueelle. Sinne on tuotu my\xc3\xb6s intiansarvikuonoja ja muita uhanalaisia lajeja.'